Kusdorpe se harte klop warm vir behoeftigesSolidariteit Helpende Hand Motorfietsklub in die Kaap. (Foto: Verskaf) Inwoners van verskeie dorpe aan die Kaapse Suidkus het onlangs as deel van Solidariteit Helpende Hand Motorfietsklub se “Jacket Run” bewys dat hul harte hierdie winter warm vir die behoeftiges in hul gemeenskappe klop. Dié inisiatief behels die insameling van wintersklere soos baadjies, truie, serpe en mussies vir behoeftiges wat deur Helpende Hand-takke in die Suid en Wes-Kaap ondersteun word. Inwoners van George, Mosselbaai, Witsand en Stilbaai het meer as twee bakkievragte vol klere ingesamel wat dan deur Helpende Hand na minder bevoorregtes in Riversdal, Heidelberg, Stilbaai, Mosselbaai, George, Oudtshoorn, Beaufort-Wes, Knysna en Groot Brak versprei word. Twee bakkievragte vol klere is ingesamel. (Foto: Verskaf) Dié motorfietsklub neem ook jaarliks deel aan ŉ nasionale kombersinsamelingsprojek – wat deur talle klubs landwyd ondersteun word – maar het besluit om vanjaar ook ŉ verskil in hul onmiddellike omgewing te probeer maak. Corrie van der Westhuizen, president van die motorfietsklub se Kaapse-takke, sê dat hul klub altyd op plaaslike inwoners kan staat maak om in te gryp en hul gemeenskap te ondersteun. “Die motorfietsryers-gemeenskap het van die grootste harte en hoewel ons ŉ kleiner tak in die Kaap is, is ons bevoorreg dat ons dorpe altyd ons inisiatiewe ondersteun.” Corrie van der Westhuizen, president van die motorfietsklub se Kaapse-takke, en sy verloofde, Arina Perrin. (Foto: Verskaf) Helpende Hand se motorfietsklub is in 2014 gestig deur ’n groep motorfiets-geesdriftiges wat ’n passie vir liefdadigheid het en bied deurlopend soortgelyke projekte aan om veral kinder- en ouetehuise te ondersteun. Maroela Media het berig dat dié motorfietsklub vroeër vanjaar in samewerking met Orania Helpmekaar en Orania-werk-en-welstand 3 000 Paaseiers aan onder andere behoeftige kinders, ouetehuise en sorgsentrums op dié dorp uitgedeel het.